Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: II. A 149/1997. (IX. 10.) Korm. rendelet alapjaiban megváltoztatta az örökbefogadni szándékozók nyilvántartásba vételének rendjét. Jelentkezniük kell a Gyermekvédelmi Szakszolgálatnál, és örökbefogadásra alkalmasságukkal kapcsolatban a gyámhivatal határozatban dönt. Az örökbefogadó szülők
Paragraph Index: 321

57. § (5) bekezdésében biztosított jogorvoslathoz való jog materiális tartalmával összefüggésben visszásságot okoz. I. A beadványt tevő a hivatalomhoz intézett beadványában a sorállományú honvéd fia halála ügyében a rendőrség által folytatott államigazgatási, illetve a katonai szervezet parancsnoka által folytatott minősítő eljárás megalapozatlanságát kifogásolta. A beadványt tevő a korábbi fellebbezése folytán megismételt minősítési eljárásban nem merítette ki a jogorvoslati lehetőséget, ezért a helyettes biztosnak ebben a vonatkozásban nem volt lehetősége vizsgálat folytatására, és nem vizsgálhatta azokat a kérdéseket sem, melyekre a minősítő eljárásnak kellett választ adnia. II. A halál okát és bekövetkeztének módját az államigazgatási eljárás során kirendelt orvos- és fegyverszakértő állapította meg, a rendőrség egyéb eljárási cselekményei részben a szakértők vizsgálatának biztosítását, részben a cselekmény pontos körülményeinek rögzítését szolgálták. A hatósági eljárásokban szakértő igénybevételére akkor kerül sor, ha a bizonyítandó tény megállapításához vagy megítéléséhez különleges szakértelem szükséges. Ezzel a különleges szakértelemmel az országgyűlési biztos — az ügyben eljárt hatóságokhoz hasonlóan — nem rendelkezik, ezért a szakértők megállapítását nem bírálhatta felül. Mivel a szakértők véleményének nem mondtak ellent az egyéb felmerült tények, nincs ok vitatni a rendőrségnek azt a döntését sem, hogy a véleményeket elfogadta. A részletesen indokolt és szakértői véleményekre támaszkodó határozatokkal összefüggésben tehát nem merült fel a mérlegelési jogkör alkotmányos határainak túllépése, ebben a vonatkozásban tehát alkotmányos joggal kapcsolatos visszásságot nem volt megállapítható. III. A rendőrség határozatai részletes indokolásuk ellenére nem tartalmazták az államigazgatási eljárás általános szabályairól szóló törvényben előírtakat, így az alkalmazott jogszabályok feltüntetését, azt hogy miért a megyei rendőrfőkapitányság járt el a városi rendőrkapitányság hatáskörébe tartozó ügyben, továbbá a cselekménnyel érintett fegyver azonosító adatait. A felmerült hiányosságok együttesen sem olyan súlyúak, hogy a mérlegelési jogkör határai túllépésének megállapítását megalapoznák, ugyanakkor arra engednek következtetni, hogy a hatóságok nem a kellő gondossággal jártak el, ami a határozatok megalapozottsága esetén is sérti a hozzátartozók kegyeleti jogát, ezáltal az emberi méltósághoz való sérthetetlen alapjoggal összefüggésben visszásságot okoz. Mivel a beadványt tevő fellebbezése kitért az eljárt hatóságokra, a fegyver típusára, de ezekre a másodfokú határozat nem adott választ, a mulasztás az Alkotmány 57. § (5) bekezdésében biztosított jogorvoslathoz való joggal összefüggésben is visszásságot okozott. A jogorvoslathoz való jog materiális tartalmát ugyanis a jogorvoslati kérelmet elbíráló hatóságnak az a kötelezettsége jelenti, hogy a fellebbezésben írtakra köteles érdemi választ adni. Ajánlásában a helyettes biztos kérte az országos rendőr-főkapitányt, vizsgálja meg annak lehetőségét, hogy a határozatok módosítása útján pótolhatók-e az indokolás hiányosságai, amennyiben pedig erre nincs lehetőség, a határozatokból hiányzó tényeket tartalmazó jegyzőkönyvek másolatát küldje meg a beadványt tevőnek. A válaszadásra nyitva álló határidő még nem telt el. 1999/79/II. szám OBH 10593/1997. Az igazolás megtagadása miatt a több rendbeli testi sértés okozásával járó rendőri magatartás tanúsítása alkotmányos jogokkal összefüggésben visszásságot okoz, mert sérti az Alkotmány 54. § (2) bekezdésében megfogalmazott, embertelen, megalázó bánásmódra vonatkozó feltétlen, vagyis kivételt nem tűrő tilalmat. A Népszabadság hírt adott arról, hogy a rendőrök az éjszakai órákban, utcai igazoltatás és előállítás során megvertek egy főiskolás fiatalembert és barátnőjét. A cikk alapján az állampolgári jogok országgyűlési biztosa hivatalból vizsgálatot rendelt el. Ennek során beszerezte a rendőri intézkedésre vonatkozó iratokat.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes